b"\n_START_ARTICLE_\nSaluvijai\n_START_PARAGRAPH_\nSaluvijai, salyjai (salluvii, salyes'; gr. \xce\xa3\xce\xac\xce\xbb\xcf\x85\xce\xb5\xcf\x82) \xe2\x80\x93 galinga karin\xc4\x97 gen\xc4\x8di\xc5\xb3 konfederacija Piet\xc5\xb3 Galijoje, Diuranso (lot. Druentia) lygumoje tarp Ronos ir Alpi\xc5\xb3. Minimi kaip pirmoji tauta anapus Alpi\xc5\xb3, u\xc5\xbekariauta rom\xc4\x97n\xc5\xb3._NEWLINE_Kalv\xc5\xb3 vir\xc5\xa1\xc5\xabn\xc4\x97se \xc4\xafkurti opidumai, prad\xc5\xbeioje (Masilijos \xc4\xafk\xc5\xabrimo laikais, apie 600 m. pr. m. e.) apgyvendinti lig\xc5\xabr\xc5\xb3, driek\xc4\x97si tarp Ronos ir Diuranso brast\xc5\xb3 bei Alpi\xc5\xb3 per\xc4\x97j\xc5\xb3. Jie nebuvo suvienyti. Pagal Strabon\xc4\x85 senieji graikai ten gyvenusius \xc5\xbemones vadino ligyjais (Ligyes),o j\xc5\xb3 kra\xc5\xa1t\xc4\x85 - Ligystike. Archeologiniai radiniai rodo nuo III a. pr. m. e. vidurio buvus kelt\xc5\xb3 kult\xc5\xabrinei invazijai. Strabono laikais kai kurie autoriai laik\xc4\x97 juos gal\xc5\xb3 ir lig\xc5\xabr\xc5\xb3 mi\xc5\xa1iniu (tod\xc4\x97l vadino juos Celtoligyes). Kiti juos laik\xc4\x97 grynais keltais, u\xc5\xbekariavusiais Provincijos lig\xc5\xabrus._NEWLINE_154 m. pr. m. e. Masilijos gyventojai graikai, kurie buvo draugai su rom\xc4\x97nais nuo Antrojo p\xc5\xabn\xc5\xb3 karo, kreip\xc4\x97si pagalbos prie\xc5\xa1 oksibijus, kurie vald\xc4\x97 Ar\xc5\xbeanso sl\xc4\x97n\xc4\xaf, ir deciatus. \xc5\xa0ios tautos, kurias Livijus vadino \xe2\x80\x9eu\xc5\xbealpiniais lig\xc5\xabrais\xe2\x80\x9c, galb\xc5\xabt buvo dvi ma\xc5\xbeesn\xc4\x97s gentys, veikusius su bendru Saluvij\xc5\xb3 pavadinimu. Juos sumu\xc5\xa1\xc4\x97 Romos konsulas Kvintas Opimijus (Quintus Opimius). 125-124 m. pr. m. e. v\xc4\x97l prasid\xc4\x97jo konfliktas tarp rom\xc4\x97n\xc5\xb3 ir saluvij\xc5\xb3. S\xc4\x97kmingas Marko Fulvijaus Flako (Marcus Fulvius Flaccus) operacijas prat\xc4\x99s\xc4\x97 konsulas Gajus Sekstijus Kalvinas (Gaius Sextius Calvinus)(123-122 m. pr. m. e.), kuris ry\xc5\xbetingai pajung\xc4\x97 saluvijus, sunaikino \xc5\xa1iauriau Massilijos buvus\xc4\xaf pagrindin\xc4\xaf j\xc5\xb3 miest\xc4\x85 (dabartinio Entremont vietoje), o netoli jo griuv\xc4\x97si\xc5\xb3 \xc4\xafk\xc5\xabr\xc4\x97 kolonij\xc4\x85 Aquae Sextiae (dabar - Provanso Eksas). Dal\xc4\xaf j\xc5\xb3 teritorijos perdav\xc4\x97 Masalijos gyventojams. Saluvij\xc5\xb3 karalius Tutomotulas (Tutomotulus), kitaip dar Teutomalijus (Teutomalius), rado prieglobst\xc4\xaf pas alobrogus. Nuo tada saluvijai i\xc5\xa1 istorijos dingo."